Folketing
1998-04-15

Hvis hr. Tom Behnke ikke var i Folketingssalen ved mit første svar, så vil jeg da gerne referere det, for her forklarede jeg rent faktisk, at vi ikke har set nogen opbringninger i norsk zone i 1997. Der var en sag tilbage i 1996, hvor de norske myndigheder har afsluttet sagen, og hvor der ingen sagsomkostninger har været. Så det, hr. Tom Behnke nu beder mig om at forholde mig til, er så et eller andet hypotetisk, og hvis vi skal til at forholde os til sådan nogle hypotetiske ting uden at have baggrund i noget faktuelt, så synes jeg måske, vi kommer lidt for langt ud.